કમલેશ ઠક્કર તેમના યુવાન પુત્રના ભવિષ્યને ધ્યાનમાં રાખી છેલ્લાં બે વરસથી કાંદિવલીમાં મોટો ફ્લૅટ શોધી રહ્યા છે, પરંતુ તેમને અતિ ઊંચા ભાવે ફ્લૅટ લેવાનું પોસાય એમ નહોતું એટલે તેમણે ભાવ ઘટવાની રાહ જોઈ. જોકે ભાવ ઘટવાને બદલે વધી ગયા. તેમણે ખેંચીને પોતાનું બજેટ વધાર્યું, પણ હવે ચૉઇસનો ફ્લૅટ મળતો નથી. અત્યારે કમલેશભાઈ પોતાની પાસે એક કરોડથી પણ વધુ રકમની વ્યવસ્થા કરીને સતત ફ્લૅટ શોધી રહ્યા છે. પરાંઓમાં જ નહીં, આખા શહેરમાં કમલેશભાઈ જેવા અનેક કિસ્સા છે. માત્ર બજેટમાં બેસે એવા જ નહીં, પોતાની ચૉઇસના ફ્લૅટ મેળવવા પણ હવે મુશ્કેલ બની રહ્યું છે. ક્યાંક બજેટ નડે છે તો ક્યાંક મનગમતી જગ્યા મળતી નથી. સમય જઈ રહ્યો છે અને ભાવ વધે એવા સંજોગો વધી રહ્યા છે. છેલ્લો ફટકો બજેટે મારી દીધો છે, જેની ખરી અસર તો જુલાઈમાં સર્વિસ-ટૅક્સ લાગુ થયા પછી સમજાશે. પચાસ લાખથી વધુ કિંમતની પ્રૉપર્ટીના વ્યવહારમાં ટીડીએસ (ટૅક્સ ડિડક્ટેડ ઍટ સોર્સ) લાગુ કરવાની જોગવાઈ પણ મુસીબત વધારવાની છે. વધુમાં રાજ્ય તરફથી સ્ટૅમ્પ-ડ્યુટીની તલવાર પણ લટકી રહી છે.